Í søguligum høpi er føroysk myndlist nýggj. Føroysk listafólk hava kortini málað síðani seinast í 18. øld. Tað er tó ikki fyrrenn frá 1930-árunum, at føroysk list ger seg galdandi á høgum stigi, fyrst við málningalistini og síðani við mynd-høgglist og grafikki. Í nýggja partinum av savninum (1993) verða sýnd fram verk frá 1930 og fram til dagin í dag. Í øllum verkunum síggja vit eyðkend føroysk myndevni, hvørt tey eru figurativ ella abstrakt ella mitt ímillum. Verkini eru yvirhøvur skipaði í tíðarrað-við nøkrum umlopum. Meðan myndlistin er nýggj, er føroyskt listhandverk elligamalt; træskurður og serliga bindingarmynstur vóru vanligir listlutir. Relieffið við bundnum troyggjum (omanfyri) er ein heilsan frá einum nútíðarlistafólki til skapanargleðini hjá hennara formøðrum. Og eina ferð í 1830-unum skapti ein føroyskur áhugamálari knappliga nakrar fuglamyndir (til høgru), sum tykjast modernaðar og eru list!